Barcelona inverteix 9 MEUR de la taxa turística - MésEconomia\nBarcelona inverteix 9 MEUR de la taxa turística\nEs prioritzen projectes de retorn econòmic i de compensació dels efectes del turisme a la ciutat\nL’Ajuntament de Barcelona ha invertit més de 9 MEUR de la taxa turística durant el 2018, i ha arribat als 22 milions en tot el mandat. S’han prioritzat projectes de retorn econòmic i de compensació dels efectes del turisme a la ciutat, especialment en l’àmbit cultural i del patrimoni. A partir del 2019 aquests projectes es visualitzaran amb un distintiu gràfic.\nDes del 2017, el consistori ha passat de rebre el 34% de l’Impost d’Estades en Establiments Turístics al 50%. A més, també des d’aquell any, la transferència de diners provinents d’aquesta taxa des de l’Ajuntament cap al Consorci de Turisme de Barcelona s’ha limitat a 4,5 MEUR anuals, vinculats a l’elaboració conjunta d’un pla de treball sobre destinació sostenible.\nDurant aquest mandat, en l’assignació dels fons de la taxa turística que ha rebut l’Ajuntament s’han prioritzat els criteris de desconcentració i de potenciació de l’oferta cultural, en la línia de promoure la sostenibilitat del turisme a Barcelona.\nSegons el regidor de Turisme, Comerç i Mercats, Agustí Colom, si en el mandat anterior aquests recursos es destinaven a marcar els punts turístics de la ciutat, ara serveixen “per gestionar millor el turisme a la ciutat i donar-li major retorn a la ciutadania, i perquè equilibri els elements positius que genera i també disminuir l’impacte negatiu que també genera”.


Un blog dos: Simone Ortega deixa orfes els amants de la cuina popular\nSimone Ortega deixa orfes els amants de la cuina popular\n• L'autora de '1.080 receptes de cuina', la bíblia dels fogons espanyols, mor als 89 anys\n• Nora del filòsof José Ortega y Gasset, va vendre 3,5 milions d'exemplars de la seva obra clàssica\nSimone Ortega, el 2001 a Madrid. Foto: ARXIU\nEl triomf de la senzillesa\nEn poques cases falta avui un exemplar de 1.080 receptes de cuina, l'emblemàtica obra de Simone Ortega que va canviar els paladars i va elevar la qualitat de la cuina popular a Espanya. La seva autora va morir ahir a Madrid, amb 89 anys, després d'una vida dedicada a pregonar el plaer per cuinar i per menjar, adaptant les receptes de la seva àvia i la seva mare. En va vendre més de tres milions i mig d'exemplars en més de 40 edicions.\n"Heu fet feliç una vella dama que sempre ha necessitat amistat, amor... i xocolata", va dir Ortega al rebre, fa uns dos anys, la medalla de l'Orde de les Arts i de les Lletres de la República francesa. Tot i aquesta passió no hi va dedicar cap llibre. Sí als formatges espanyols, els potatges i els plats de cullera en general.\nEl seu nom de pila era Simone Klein Ansaldy i va néixer a Barcelona el 29 de maig de 1919. Per les seves venes corria sang alsaciana, borgonyesa i italiana, però es va traslladar a viure a Madrid amb nou anys. Es va casar als 23 i va quedar viuda dos anys després, però es va tornar a casar als 30 anys amb José Ortega Spottorno, cofundador del grup editorial Prisa i fill del filòsof José Ortega y Gasset, que llavors era al capdavant d'Alianza Editorial, que va publicar la seva obra.\nSUPORT DEL MARIT\nVa ser el seu marit el que la va animar a recopilar els secrets de cuina que va heretar de la seva àvia i de la seva mare. La popular obra es va publicar just en el moment en què les espanyoles trencaven amb l'educació tradicional de conquistar els homes per l'estómac i s'incorporaven al mercat de treball. A elles, que no tenien ni temps ni ganes de cuinar, es va dirigir en especial Ortega amb les seves receptes senzilles --el manual també va ser indispensable per als homes que van descobrir el seu amor pels fogons als 70--, que donaven com a resultat uns plats "comestibles i presentables", com va assenyalar en una entrevista feta per aquest diari fa set anys.\nTot i que a casa seva hi havia cuinera, Simone Ortega experimentava amb les receptes de la seva àvia fins a tres vegades abans de donar-los llum verda. Va donar modernitat a la cuina tradicional, que fins llavors només tenia com a devocionari gastronòmic de capçalera el rígid --per la tapes i la prosa-- manual de la Sección Femenina. Així va obrir els paladars de la classe mitjana emergent a productes desconeguts aleshores, com els xampinyons o la preparació de salses amb nata.\nNo es considerava una crítica gastronòmica però va advertir els francesos de l'avanç imparable dels xefs espanyols. I va sentenciar que la cuina basca era la millor pels seus productes naturals però que a Catalunya "es cuina molt millor".\nAndré Kertész encomana en les seves fotos la passi...\nSimone Ortega deixa orfes els amants de la cuina p...


CiUxP es suma al pacte de govern PP-LLIGA de Pollença per donar una major estabilitat | La Punta\n27 Juliol 2013 · by La Punta\t· in comunicat.\t·\nAmb la finalitat de donar estabilitat a l’actual equip de Govern i de treballar de forma conjunta pel municipi, Convergència i Unió per Pollemça (CiUxP) s’ha sumat formalment avui al pacte municipal que mantenen el Partit Popular i la Lliga Regionalista.\nAmb aquest pacte CiUxP vol contribuir a l’estabilitat del govern municipal mitjançant la garantia de viabilitat de les inversions programàtiques reflexades en els pressuposts de 2013 i els que se succeeixin, pactats prèviament. Aquest compromís implica també el respecte i impuls de les polítiques culturals, educatives i lingüístiques que ha defensat l’ajuntament de Pollença fins ara. En aquest sentit el català seguirà sent la llengua vehicular de l’administració municipal i també un requisit per poder fer-hi feina.\nCiUxP ha optat per la responsabilitat i el compromís amb el seu programa electoral donant suport i facilitant el govern del munipi conscients que així ho requereix l’actual conjutura econòmica, social i cultural. Per la seva banda, la Lliga Regionalista manté i compleix amb el compromís que va adquirir en el pacte de governabilitat amb el Partit Popular després de les eleccions de 2011.\nHan signat el document: el batle de Pollença, Tomeu Cifre, la presidenta del PP a Pollença, Antònia Mas; Martí Roca de la Lliga Regionalista i Joan Ramon Mateu de CiUxP\nNOTA: Com ja anunciarem la setmana passada aqui teniu el document signat: PACTE PP-LLIGA-CiUxP\nVolem aprofitar per donar-vos els molts d’anys a tots i que pugueu gaudir d’una bona Patrona amb la millor companyia. Visca Pollença i Visca la Patrona!\nPicant la imatge podreu accedir a la versió pdf del programa\n← Ple ordinari juliol 2013\nEspurnes de coratge →\n13 responses to “CiUxP es suma al pacte de govern PP-LLIGA de Pollença per donar una major estabilitat”\nAnònim II 27 Agost 2013 a les 09:15 · ·\nVols dir que en Tomeu a dit qualque cosa? jo no li he lleguit ni escoltat res, ens pots dir on ho diu?\nAnònim 22 Agost 2013 a les 10:30 · ·\nEn Tomeu diu que no governa i voltros???\nAnònim II 19 Agost 2013 a les 09:35 · ·\nPer aquesta raó, amic anònim, te pots adreçar al blog de n´Inachitti\nAnònim 14 Agost 2013 a les 14:51 · ·\nAhhh, és que estau governant…\ntoni 10 Agost 2013 a les 14:13 · ·\nès a dir, si sòn ex Um, Ciu i ara Pi sòn patriotes mallorquins, sinó…\nArrux 10 Agost 2013 a les 11:56 · ·\nI tu que receptes? i tu que prens?…..ni una cosa ni l´altra. Si el problema més important o la solució miraculosa que proposes es que uns bons patriotes mallorquins, que tenen més valors i principis pollencins que tu tendras amb tota la teva trista existencia, se vesteixin de moros o no….. està clar que entenem les coses de diferente manera. Dit això mal pots receptar i manco, alguns, podem prendre.\nDesperta ferro 8 Agost 2013 a les 09:37 · ·\nPredicau lo que no creis. No és el mateix receptar que prendre, amics.\njoan 7 Agost 2013 a les 12:09 · ·\nQue trist entrar amb critiques a les persones quan els arguments polítics fallen. Ara per que no dir si la president o presidenta de tal partit anaven desfets per can moixet?. O la sogra de tal regidor te irregularitats urbanistiques? Etc. Defensau la vostra postura al govern o a l’oposició amb arguments i no amb atacs personals, intentau dignificar la política pollencina i no pareixe un bordell, com l’espanyola.\nAfiliat amb amics 7 Agost 2013 a les 10:07 · ·\nEls que tenim amics (i supos que per les hores que escriviu en teniu pocs i poques feines) tota la vida els hem vestit amb noltros al simulacre.\nI aquets tres no ha estat enguany, fa més anys que participen del simulacre com amics nostres que són que la majoria dels mal arrelats participants en politica de alguns partits inscrits a Pollença.\nSi algun dia teniu amics o arribau a sentir les festes… tal volta podreu dormir els vespres i estareu lladrant pels blocs. També podeu demanar ajuda professional.\nDesperta ferro 7 Agost 2013 a les 09:52 · ·\nNo saps com poden liderar un partit amb ànsies de govern? No t’enganis. Ni partit, perquè és un clan, ni govern, perquè només confien en els resultats dels altres partits per poder governar ells. Tots els partits han duit càrrecs a les festes de la Patrona, però només a aquests se’ls ha acudit vestir-se pel Simulacre incumplint la normativa, justament d’un partit que a tota hora s’embolica la bandera pollencina i que es diu tan amant de les festes.\nToni Masset 7 Agost 2013 a les 02:45 · ·\nQue s’engatin al seu poble o per ciutadella però que respectin les nostres festes!!\nAmb els gats que agafen no sé com poden liderar un partit amb ànsies de govern!\nTomeu 7 Agost 2013 a les 02:39 · ·\nUna falta de respecte que des del grup de Pollença hauríeu de restringir!


Suspés Freedom Festival\nL'organització del Freedom Festival comunica que queda suspés. Quan finalitzi la situació de confinament s'informarà de com es farà el retorn dels diners de les entrades. Disculpeu les molèsties.\nLa declaració de l'estat d'alarma per gestionar la crisi sanitària de la COVID-19 limita la llibertat de circulació de persones i determina per a quines activitats es pot circular per les vies d’ús públic. S’ha elaborat un model de declaració autoresponsable per facillitar als ciutadans i els agents de policia la comprovació que un desplaçament determinat corresponen a una activitat autoritzada, en el marc del Pla d’actuació del PROCICAT per malalties emergents activat en fase...\nLes preguntes sobre les restriccions d’activitats per la Covid-19 a Catalunya\nLes preguntes sobre les restriccions d’activitats per la Covid-19 a Catalunya. Versió 22/3 a les 20 hores\nCal mantenir-se a casa!\nEl #coronavirus no és un virus només de persones grans, sinó que pot afectar també a persones joves Cal mantenir-se a casa per reduir la transmissibilitat del #COVID19 i #FrenarLaCorba #JoActuo\nDocument per aclarir el tema del autocertificat\nEn el següent document de Protecció Civil per aclarir el tema del autocertificat. Important NO ÉS OBLIGATORI. Es una mesura per concienciar que la gent ha de confinar-se i reduir desplaçaments als IMPRESCINDIBLES\nEstàs prenent un tractament de llarga durada i t’ha caducat el Pla de medicació?\nEstàs prenent un tractament de llarga durada i t’ha caducat el Pla de medicació? No vagis al #CAP sinó a la farmàcia amb la targeta sanitària #TSI #Quedatacasa #Joemquedoacasa #Joactuo #Ensensortirem #Covid_19 #Coronavirus \nIMPORTANT Protecció Civil edita un model de Certificat autoresponsable de desplaçament en el marc d'estat d’alarma per facilitar a tothom acreditar que la mobilitat es fa per una de les causes autoritzades. ENTRA EN VIGOR dilluns dia 23 de març de 2020 a les 00.00 h En el cas de no tenir impressora, ens comenten des de Mossos d'Esquadra, que s’està preparant una app que ha de tenir la mateixa utilitat però encara no està llesta Document en format PDF\nLes preguntes i respostes sobre les restriccions d’activitats pel Covid-19 a Catalunya. 20/3.\nLes preguntes i respostes sobre les restriccions d’activitats pel Covid-19 a Catalunya. 20/3. Les actualitzacions de color blau\nNeteja i Desinfecció dels espais públics de més concurrència\nTal com recomana la Generalitat, per tal d’evitar la propagació del Covid-19, s’està portant a terme la desinfecció dels espais públics de major concurrència, places, gronxadors… i mobiliari urbà com la marquesina dels autocars, baranes, bancs, papereres, poms de les portes… També s’està desinfectant tots els equipaments municipals. Recordeu que és molt important seguir la recomanació de quedar-se a casa i sortir només en casos imprescindibles. #Joemquedoacasa\nNomés amb el CONFINAMENT TOTAL podrem aconseguir aturar el creixement exponencial dels contagis\nNomés amb el CONFINAMENT TOTAL podrem aconseguir aturar el creixement exponencial dels contagis 1. Queda't a casa 2. Respecta les mesures d'higiene 3. Mantingues les distàncies (també a casa) #Corbinsacasa #Quedatacasa #Joemquedoacasa #Joactuo #Ensensortirem\nMesures contra el coronavirus al sistema de recollida de residus porta a porta\n♻ ‼MESURES CONTRA EL CORONAVIRUS AL SISTEMA DE RECOLLIDA DE RESIDUS‼\nLes preguntes actualitzades sobre les restriccions d’activitats pel Covid-19 a Catalunya\nEn les següents imatges teniu les preguntes actualitzades sobre les restriccions d’activitats pel Covid-19 a Catalunya. Versió 19/03 a les 18 hores.\nModificació en la gestió del Pla de medicació en recepta\nNova App STOP COVID19 CAT\nFes el seguiment i vigilància dels teus símptomes de coronavirus amb l’App STOP COVID19 CAT Disponible en iOS: https://apps.apple.com/app/id1502992288 Disponible en Android: https://play.google.com/store/apps/details?id=cat.gencat.mobi.StopCovid19Cat App Oficial del Sistema de Salut de Catalunya\nPreguntes actualitzades sobre les restriccions d’activitats pel Covid-19 a Catalunya\nPreguntes actualitzades sobre les restriccions d’activitats pel Covid-19 a Catalunya De color blau teniu les novetats\n5 Consells per a un confinament saludable. I Preguntes actualitzades sobre les restriccions d’activitats pel Covid-19 a Catalunya\nLínia d’ajuts per al treball autònom\nTreball, Afers Socials i Famílies impulsa una línia d'ajuts com a resposta urgent a les persones que configuren el Treball Autònom de Catalunya davant la situació sanitària excepcional, que ha obligat al confinament, aïllament de persones i aturada d'activitats. Si vols més informació sobre la línia d’ajuts a persones autònomes: Truca al 932285721 Envia un correu electrònic a: treballautonom.tsf@gencat.cat O bé entra al lloc...\nPossibles estafes dels falsos sanitaris\nEns comuniquen els Mossos d'Esquadra que tinguem molta precaució. Cap sanitari ens visitarà al domicili sense previ avís. El que intenten es accedir al teu domicili vestits amb bata blanca. Podrien cobrar-te la falsa assistència o aprofitar per robar a casa teva. Busquen gent gran com a víctimes. Avisa els teus familiars. Ens aquests casos, desconfia i truca al 112 emergències.\nEina per reduir presencialitat als CAP\nA partir d'avui, per la situació especial d'emergència en que ens trobem, CatSalut permet donar-se d'alta a La meva Salut per telèfon. Podeu accedir a La Meva Salut a través del codi QR del cartell o bé a través del següent enllaç: lamevasalut.gencat.cat Desde La Meva Salut podreu *e-consulta* contactar directament amb el vostre metge de primària *Descarregar les vostres receptes* I altres tràmiits com consultar història clínica, etc. *Com* Trucant gratuîtament al...\nServei porta a porta i microdeixalleria\nL'Ajuntament recorda que el servei porta a porta es continua realitzant en el seu calendari habitual. Us demanem que entre totes i tots tinguem cura de l'ús de la microdeixalleria. Procurem reduir l'assistència i tenir cura per no omplir els contenidors en excès per no saturar-los. Es el moment de posar consciència en tot allò que fem. Gràcies per la vostra col.laboració.


Galeria Canals: 23 anys a internet | Bonart\nNotícies Sant Cugat del Vallès\nGaleria Canals: 23 anys a internet\nEl dissabte dia 12 de desembre de 2019, fa 23 anys que Canals-Galeria d’Art va ingressar en el món virtual.\nVa inaugurar en 1997, la web de Canals galeria d’art qui aleshores era conseller de Cultura de la Generalitat de Catalunya, Joan Maria Pujals, i amb una exposició de Josep Grau Garriga, de la qual la web-camp de la galeria va transmetre les primeres imatges en directa.\nAquesta galeria va ser una de les primeres a estar a la xarxa, i avui, tot celebrant aquest 23 aniversari, la galeria intensifica la seva aposta per Internet i també es pot trobar a Facebook, Twitter, Youtube,… entre altres llocs del ciber-espai.\nLa pàgina web www.canals-art.com creada per dos joves de divuit anys de Sant Cugat, els germans Hermes i Néstor Andreu va ser una de les primeres dins del món de les galeries d’art al ciber-espai, i també capdavantera en permetre la venda d’obres d’art via en línia.\nLa informació de la web està en tres llengües: català, castellà i anglès.\nAquest espai virtual ha esdevingut un important punt de difusió de les exposicions que es poden contemplar a la galeria i també de totes aquelles activitats proposades i ideades des de Canals-Galeria d’Art, com són la Biennal d’Art Contemporani Català, i la història de l’art de Sant Cugat del segle XX.\nLa pàgina avui és de les primeres als principals cercadors d’Internet i és un important mitjà de difusió de l’art i dels artistes de Catalunya, amb els quals la galeria treballa.\nLa pàgina de Canals-Galeria d’Art es modernitza i s’actualitza mensualment gràcies a Marta Aguiló de Creació Singular, que conserva els mateixos continguts però actualitzats amb un disseny actual, més d’acord amb l’estil de la galeria.\nAquest any de pandèmia la galeria en la xarxa ha representat un recurs important per apropar les activitats i exposicions que s’organitzen en l’àmbit global tot sent una oportunitat per innovar en temps de crisi, apropant a qualsevol aparell electrònic les propostes al públic en general\nAmb actualment emet també en streaming visites comentades als seus espais.\nTot coincidint amb aquest aniversari la galeria ha penjat a Youtube un vídeo en el qual es pot fer un recorregut per tots els espais de Canals Galeria d’Art, galeria situada en l’actualitat en una casa de poble del 1940 de la ciutat de Sant Cugat.\nEtiquetes: Galeria Canals


Aliança amb EADA Business School per a oferir màsters blended de formació executiva\nEls estudis semipresencials en l'àmbit executiu estan en auge.\nLa UOC i EADA Business School han segellat un acord per oferir, conjuntament, quatre màsters sobre executive education (formació executiva) en un format d'alta demanda en el sector empresarial: el blended, que combina classes virtuals amb pràctiques presencials. Als Estats Units un terç de les empreses ja van formar així els seus empleats i directius el 2015.\nEl rector de la UOC, Josep A. Planell, i el president de la Fundació Privada Universitària EADA, David Parcerisas, han signat el conveni, que traça tres línies fonamentals d'actuació: el desenvolupament d'una oferta formativa conjunta, la seva projecció en l'àmbit internacional i la recerca i transferència de coneixement a la societat.\nFormació blended, una tendència en auge\nLes dues institucions aportaran la seva expertesa en dos àmbits complementaris: l'aprenentatge de coneixements mitjançant una plataforma educativa en línia i el desenvolupament d'habilitats directives i networking en un entorn presencial, cosa que es coneix com a blended learning o aprenentatge híbrid.\nSegons les últimes dades registrades a Espanya (Fundació Tripartida - Ministeri d'Ocupació i Seguretat Social), la formació presencial en les empreses ha anat perdent força –ha passat d'un 80,2% en 2004 a un 49,2% en 2014– en favor de fórmules mixtes d'aprenentatge. En l'àmbit internacional, l'últim estudi See the future 2014, patrocinat per l'EFMD (European Foundation for Management Development), revela que tres quartes parts de les empreses consultades creuen que «l'aprenentatge híbrid ofereix el millor enfocament per al desenvolupament professional. Les possibilitats de la tecnologia, afegides als beneficis de sortir del lloc de treball i contactar amb participants que tenen diferents perspectives en problemes similars, poden millorar l'experiència formativa».\nAls Estats Units, gairebé un 32% de les empreses consultades van fer servir la fórmula híbrida per a formar els seus treballadors i directius l'any passat (2015 Training Industry Report).\nNous màsters semipresencials UOC-EADA\nEn aquest sentit, la UOC i EADA han elaborat una oferta de programes basada en un model blended que combina la formació en línia amb el treball presencial. L'oferta, que començarà el proper curs, inclou quatre màsters executius semipresencials:\nExecutive master de Direcció de màrqueting\nExecutive master de Direcció econòmica i financera\nExecutive master de Direcció d'operacions i supply chain management\nExecutive master de Direcció dels recursos humans\nEls programes Executive Master EADA-UOC s'adrecen a professionals amb un alt grau d'exigència professional que vulguin especialitzar-se en un àmbit de l'adreça empresarial. La denominació executive master implica una orientació extremadament pràctica i integradora, tant dels coneixements com de les competències vinculades a la direcció de l'empresa. Tenen com a objectiu fomentar el perfil innovador dels participants en cadascuna de les àrees de la seva responsabilitat, a més de revisar en profunditat les competències necessàries per a gestionar amb èxit entorns de canvi continu.\nTots els programes segueixen els Principis per a l'Educació Responsable en Gestió de Nacions Unides, que tenen com a objectiu generar un valor sostenible per a les organitzacions i la societat a partir de processos de gestió i lideratge responsable.\nProgrames amb vocació internacional\nLes possibilitats que brinda l'aprenentatge en línia i la dimensió global d'ambdues institucions situen l'acord amb una clara vocació internacional que es durà a terme en dues fases: una primera amb programes en castellà destinats a estudiants d'Amèrica Llatina, amb especial èmfasi al Perú, Colòmbia, Mèxic i Centreamèrica; i una altra segona en anglès, destinada a la resta del món.\nLes dues institucions estan compromeses en el desenvolupament de línies de recerca en l'àmbit de les ciències dels negocis.\nEADA Business School. Fundada el 1957, és una institució independent tant des del punt de vista ideològic com econòmic. A més de situar-se com la 24a. millor escola de negocis europea el 2015, segons la reconeguda classificació del Financial Times, disposa de les acreditacions acadèmiques més rellevants: EQUIS, que concedeix l'EFMD, i AMBA, que reconeix la qualitat dels programes MBA.


El personal sanitari de la Catalunya Central va rebre vint agressions durant 2016 | Nació Solsona\nEl personal sanitari de la Catalunya Central va rebre vint agressions durant 2016\nACN , Barcelona | Actualitzat el 18/05/2017 a les 11:57h\nArxivat a: Societat, agressions, infermeria, ICS\nEls centres sanitaris de la Catalunya Central van registrar 20 capítols d'agressions físiques o verbals a personal sanitari per part d'usuaris durant el 2016, segons es desprèn de les dades facilitades pel Departament de Salut arran d'una pregunta parlamentària de Ciutadans. A tot Catalunya, les agressions a personal sanitari durant aquell any van ser de 490, 58 de les quals van ser físiques.\nBaixen les agressions totals, però pugen les físiques\nEl 2016, l'Institut Català de la Salut (ICS) va registrar 490 agressions a professionals sanitaris, 58 de físiques. És una xifra lleugerament més baixa, en 11 casos, que la d el 2015, però superior a la del 2014, en què només se'n van donar 421. Més de la meitat, les van patir els facultatius, i es van donar sobretot a l'atenció primària, en 383 dels casos, 217 a l'àrea metropolitana. Segons les dades de l'ICS, 4 metges, 1 infermer, 4 auxiliars d'infermeria i 1 zelador han estat de baixa laboral com a conseqüència d'aquests episodis. Per fer-hi front, el Departament de Salut du a terme accions com ara la creació d'una eina per notificar els episodis i el suport mèdic, psicològic i legal als afectats.\nDe les 490 agressions que s'han registrat el 2016, 432 han estat verbals i 58 físiques. Tot i que s'han donat 11 casos menys que el 2015, les dades facilitades pel Departament de Salut arran d'una pregunta parlamentària de Ciutadans, demostren que han augmentat les agressions físiques, de 47 a 58, mentre que han baixat les verbals, de 454 a 432. Precisament, les situacions de violència física han anat pujant també des de 2014, quan només se'n van registrar 42. Aquell any, les agressions van ser 421, 379 verbals.\nDe les situacions rebudes el 2016, l'ICS va registrar que 265 van donar-se a facultatius, 193 a diplomats universitaris en Infermeria i 32 a tècnics en Curs Auxiliars d'Infermeria. La major part dels casos, 383 es van donar en l'àmbit de l'atenció primària, concentrades més de la meitat, 217, a l'àrea metropolitana, és a dir 104 a Barcelona ciutat i 113 a Metropolitana Nord. Al Camp de Tarragona se'n van produir 41, una més que a Girona; a la Costa de Ponent, 39 i Lleida, 22, mentre que a la Catalunya Central,20 . A les Terres de l'Ebre, només se'n van registrar4.\nDe les 107 agressions notificades als hospitals de l'ICS, l'Hospital Vall d'Hebron va patir-ne 31 mentre que Bellvitge 20, les mateixes que a l'Hospital Arnau de Vilanova de Lleida. L'Hospital de Viladecans i el Joan XXIII de Tarragona van registrar 10 situacions de violència, mentre que a l'Hospital Germans Trias i Pujol, 7. A l'Hospital Verge de la Cinta de Tortosa i el Josep Trueta de Girona, se'n van donar 7 i 4 respectivament.\nL'ICS ha dut a terme diverses accions per fer front a les situacions de violència rebuda pels treballadors sanitaris, com són la implantació del procediment de prevenció i actuació o l a creació i la implantació d'una eina informàtica web que facilita la notificació dels accidents, la relació directa del Servei de prevenció amb els afectats o el suport mèdic, psicològic i legal als afectats. A banda, es dona informació als treballadors a través de tríptics divulgatius i sessions informatives de caràcter formatiu. També es proposen canvis de metges, cartes d'avís als usuaris autors de situacions de violència, o al difusió de drets i deures dels usuaris.\nA banda, es treballa amb la coordinació dels Mossos d'Esquadra per a casos reincidents o en zones conflictives, i es posen en marxa mesures de protecció passiva com són la instal·lació de càmeres de seguretat o la introducció de sistemes d'alerta en l'ordinador, a banda de l'augment de la vigilància de seguretat.\nÈxit de participació a la jornada sobre malalties infeccioses de la Catalunya Central\nProfessionals de l'ICS de la Catalunya Central evidencien els perjudicis de fumar en pipa d'aigua\nVint CAP de la Catalunya Central s'impliquen en la Setmana Sense Fum\nEl nou blog de l'ICS a la Catalunya Central permet fer tràmits en línia


La UEA recull les incidències per l´avaria massiva de Telefònica Movistar - Notícies UEA - Actualitat - Unió Empresarial de l´Anoia\nInici Actualitat Notícies UEA La UEA recull les incidències per l´avaria massiva de Telefònica Movistar\nLa UEA recull les incidències per l´avaria massiva de Telefònica Movistar\nDes de la setmana passada desenes d'empreses i particulars de la zona del polígon industrial de les Comes d'Igualada i també altres municipis de l'Anoia, es troben sense línia de telèfon ni internet. La UEA segueix recull les incidències per fer una reclamació conjunta i fa pressió com a patronal.\nL'avaria va començar el matí de dijous en moltes de les empreses, deixant-les sense línia, i per tant, repercutint negativament amb una pèrdua de clients, contactes, proveïdors, comandes... una pèrdua que es podria xifrar en milers d'euros si sumem tots els afectats, una pèrdua que ni les empreses ni la comarca ni el país poden permetre's avui en dia.\nReclamació conjunta per totes les empreses afectades\nDavant d'un greuge d'aquestes dimensions, la Unió Empresarial de l'Anoia, com a patronal comarcal que representa el món empresarial de l'Anoia i rodalies, està treballant, des de dijous mateix, per trobar una solució a la problemàtica el més ràpid possible i accelerar les gestions.\nUna de les accions que porta a terme la UEA és el recull de tots i cadascun dels casos de les empreses per presentar una reclamació conjunta i fer força pels danys i perjudicis ocasionats. Totes les empreses afectades que vulguin adherir-se a aquesta reclamació conjunta que ho faci saber a la UEA a través del telèfon 938052292 o bé a través del formulari que es pot trobar al següent enllaç.\nEl conveni amb Iguana, una alternativa\nEls associats a la UEA tenen a la seva disposició el conveni de l'entitat amb Iguana, empresa associada que ofereix el seu servei per empreses a un preu especial pels associats. És una alternativa al servei d'Internet amb ample de banda de gran capacitat amb descomptes en les noves altes en el servei d'Internet Pro1 (6Mbps, 8Mbps i 10 Mbps) i Internet Pro3 (6Mbps, 8Mbps i 10 Mbps), 120€ de descompte en l'alta de servei i un 40% de descompte en l'import de la quota mensual durant 2 anys\nDegut a la incidència amb Telefònica Iguana està agilitzant la tramitació de noves altes de servei. Per a més informació contacteu amb la UEA.\nResposta de Telefònica\nDes de la patronal anoienca també s'ha enviat una carta al director general de Telefònica a Catalunya, per informar de l'avaria massiva i exigir que no només es solucioni el més aviat possible sinó que "les empreses del nostre territori i del nostre país puguin tenir la garantia de Telefònica que no torni a passar més".\nDes de Telefònica informen que estan treballant en l'avaria des del primer dia, però que "l'avast es tant gran que els treballs encara no s'han pogut finalitzar", i esperen tancar les incidències a principis d'aquesta mateixa setmana.\nLa coincidència de l'avaria massiva que afecta la ciutat s'afegeix a la vaga indefinida declarada pels operaris de telefònica. L'acció puntual d'alguns piquets, a més dificulta i retarda encara més que se solucioni el problema.\nDes de l'Ajuntament també s'està fent un seguiment de tota la problemàtica i segueixen atents a l'estat del servei i previsó de reestabliment.\nQueixes generalitzades entre les empreses\nDiverses empreses afectades per l'avaria, han fet arribar les seves queixes i la seva indignació per la falta de servei, la pèrdua econòmica que els suposa, i sobretot, la desinformació. És el cas d'Engisoft, Aison Equipment o Troymark, que des de dijous estan sense servei i tot hi haver fet la seva recamació particular i encara ara, després de 72 hores no han rebut cap reposta de Telefònica. Les xarxes socials han estat també escenari de les queixes de diversos usuaris afectats preguntant quan es reestabliria el servei. La UEA segueix amb atenció l'evolució dels casos particulars¡ i recorda a totes les empreses afectades que vulguin adherir-se a la reclamació conjunta que ho facin saber a la UEA a través d'aquest formulari o bé del telèfon 938052292.\nDes de Telefònica lamenten la situació, però aclareixen que "al ser una avaria massiva no podem detallar amb precisió quan se solucionarà cada incidència particular". És recomanable que les empreses pinformin d'una incidència per tal que Telefònica ho pugui constatar, tot i que per reclamar danys i perjudicis, aquest tema es veurà supeditat a que les empreses afectades tinguin o no en el seu contracte estipulat algun tipus de garantia de subministrament.


Mayte Martín presenta a L’Auditori el seu nou espectacle “Al flamenco por testigo” - L'Auditori\nMayte Martín presenta a L’Auditori el seu nou espectacle “Al flamenco por testigo”\nLes Jazz Sessions de L’Auditori presenten aquest dissabte la nova proposta de la cantaora Mayte Martín que es podrà veure per primera vegada a Barcelona.\nLa programació de jazz de L’Auditori arriba aquest dissabte a la seva segona cita. Mayte Martín presenta a Barcelona el seu nou espectacle “Al flamenco por testigo” en el qual segueix recuperant cants antics, aportant al flamenc la seva particular filosofia, una estètica artística i musical radicalment diferent.\nLa seva singular manera de concebre el de sempre posant al servei de les grans obres del cant clàssic la seva sensibilitat única, les seves infinites capacitats comunicatives són el secret del que aconsegueix transmetre a escena.\nCadascuna de les incursions de Mayte Martín en el repertori antic acaba sent una exquisida obra d'arqueologia i restauració reconeguda aplaudida per entesos i profans; de la seva mà, totes aquestes obres conserven la seva bellesa i la seva idiosincràsia, però els infon un tractament refinat i subtil que les converteix en delicatessen. Peces comprensibles i que podran gaudir fins i tot les oïdes més desacostumades.\nLes Jazz Sessions de L’Auditori també comptaran amb Chicuelo i Mezquida, dues personalitats artístiques que encreuaran els seus camins a L’Auditori per retre un homenatge musical al Mare Nostrum, als seus ports i a les seves aigües. I al juny serà el torn de l’Esmuc Jazz Project que presentarà un concert entorn el teclista de jazz i compositor austríac Jose Zawinul.


Trobades, Encuentros, Jornades, … ← ecoxarxes ← Page 5\nHola, Xarxa! El proper dissabte 19 de desembre, al matí, estem convidats a compartir espai amb el Mercat de la Terra d’Awraba (Orba). Els i les ecoxarxer@s, que només intercanviarem en Ecos, ens agruparem creant una zona específica en moneda social, assenyalada i diferenciada. Per participar cal aportar 5 ecos per parada a l’associació del ...\nBenvolgudes, Us fem arribar la convocatòria de la IV Trobada de la BioRegió SUD. Serà a Kal Pobre carrer Descalzos nº6 Tarragona, i posarem en comú la proposta de descentralització de la CIC i descentralització de la CAC amb la prova pilot del Rebost Vilafranca com a CAL, Central d´Abastiment Local, alhora que ens trobarem ...


XEL (paraula del mes de gener 2021 per Scrabble) - L'Hescarras\nYou are here: Home › Mots i a la gabia › XEL (paraula del mes de gener 2021 per Scrabble)\nXEL (paraula del mes de gener 2021 per Scrabble)\n3 de gener de 2021 | Filed under: Mots i a la gabia, Paraula del mes\tand tagged with: 2021, Català, Federació Internacional de Scrabble en Català, fisc, gener, hospitalet, Hospitalet de Llobregat, ics, L'H, L'Hescarràs, L’H9, mot, mots, Mots i a la gàbia, paraula, paraula mes, petxina, scrabble, scrabble en català, X, xel\nComencem gener del nou 2021, desitjant poder trobar-nos a jugar a Scrabble a una bonica platja, amb un XEL als peus.\nQue què és un xel? Doncs ve de l’anglès shell, que a Menorca es va comvertir en xel o xelet; una petxina, vaja.\nAixí que si teniu una X (recordeu, val 10 punts!), una E i una L, esteu de sort! Un xel us donarà força puntuació quan jugueu a Scrabble en català. També podeu convertir un XE o un EL del tauler en un XEL, si teniu la fitxa que falta…\nPerò hi ha moltes més paraules que contenen un bonic XEL al seu interior…\nI quines són, aquestes paraules?\nPer començar, tots tenim aixelles. I sabíeu que la peça de tela entre la màniga i el cos (d’una camisa, per exemple) es diu aixelleró? (per motius obvis)\nSeguint amb l’anatomia, però més avall, tenim el panxell, el tou de la cama. Més amunt, en canvi, trobem la mandícula o maixella; i aquell qui ha perdut les dents està esmaixellat/da. Si algú és manc, se’l pot anomenar manxol o manxell/a.\nDesprés d’aquestes festes plenes d’àpats suculents, segur que ens ha sortit algun mixelín! Per exemple, potser hem abusat dels catxels que, com el xel, és un mol·lusc comestible.\nI per rentar la vaixella a l’acabar aquests dinars o sopars, cal engegar el rentavaixella o llavavaixella. De tots aquests objectes bruts pendents de netejar en podem dir vaixellada.\nSi volem fer una mica de turisme, podem visitar a un creixellenc/a (de Creixell, Tarragona), a un montixelvà/ana (de Montixelvo, Vall d’Albaida) o a un xelvà/ana (de Xelva, Serrans).\nSi preferiu viatjar per mar, caldrà que pugeu a un vaixell! El tripulant d’un vaixell de guerra és un vaixeller/a. Una embarcació de fons pla s’anomena xalana o xelandrí. Un remoixell és un remolí i, si hi ha mala maror, li direm marruixell, marrutxell o marutxell. Si carregues coses a un vaixell estàs vaixellant.\nTenim alguns termes tècnics de telecomunicacions amb -xel-, com ara píxel o vòxel.\nSi ens anem al camp, trobarem herba paixellera, xenixell, arbuixells (arbustos petits) i perxells/pleixells/aspres, que són les canyes per sostenir una planta. Tenim el verb pleixellar, que és posar pleixells a una planta.\nL’orxella és un líquen d’on s’extreu un colorant del mateix nom; un orxeller/a és la persona que recull l’orxella i prepara el tint.\nTambé podem veure ocells com el xixell/a. Per cert, si mai us heu preguntat com se’n diu del conjunt de plomes d’ocell que emprem per farcir coixins o matalassos, és el fluixell.\nHi ha un parell de paraules del món del tèxtil (sempre n’apareix alguna!) com ara teixell o moixell.\nPer acabar, tenim alguns mots més…\nEl pitxell és un gerro amb broc per servir aigua o vi. Si és de terra cuita i envernissada, li podem dir pitxella.\nA un esquitx també li podem dir esquitxell (petita porció d’aigua o fang que es desprén d’alguna cosa).\nEn alguns dialectes, al llardó se l’anomena greixelló.\nI ara ja acabem, desitjant-vos un bon any 2021 i esperant que no sigueu uns eixelebrats, de manera que aviat tot això remeti i poguem tornar a trobar-nos per jugar a Scrabble en català tots plegats!\n#paraulames #motsgabia #scrabblecatalà #scrabbleCAT #scrabbleencatalà


Cartell promocional de la trobada gegantera.\nDissabte els gegants serà protagonistes al nostre municipi. La Colla palafollenca organitza la setena edició de la trobada, en la qual hi participaran gairebé una desena de colles. Les activitats començaran de bon matí, amb la diada festiva dirigida als més petits que podran fer diversos tallers i activitats a la plaça del Fòrum Palatiolo.\nA dos quarts d’una està prevista la cercavila de gegantons i capgrossos, i la plantada de gegants serà a les 5 de la tarda, també al Fòrum Palatiolo.\nEntre les colles convidades hi ha les de Pineda de Mar, Banyoles, Navarcles, Palau de Plegamans, Palau i Solità, Pallejà, Peralada i Flaçà. La cercavila començarà a 2/4 de 7 de la tarda i recorrerà diversos carrers de la població i la festa gegantera es clourà, a les 8, amb els balls finals i els actes protocol·laris.\nEl diumenge 6 de setembre la Colla de Puntaires de Palafolls agafarà el relleu a la Colla Gegantera i celebrarà la 24a edició de la seva trobada. A partir de les 10 h i fins les 13 h, la plaça Joaquim Ruyra acollirà els treballs manuals de les colles convidades, aplegant fins a una 80ª de participants que treballaran durant 3 hores al carrer.\nArticle anteriorDetingut un veí de Pineda per dos robatoris a domicilis de Malgrat de Mar\nArticle següentEl servei de vigilància de les platges de Blanes fa 500 actuacions menys que 2014


La vacuna contra el coronavirus i la protecció de dades - PymeLegal\nAl desembre de 2019 coneixíem el primer cas de COVID-19 a Wuhan. Al poc temps, els laboratoris de tot el món van iniciar una carrera per investigar i desenvolupar una vacuna contra aquest virus i, a finals de l’any passat, alguns països ja van començar a vacunar. Aquí a Espanya, la primera vacuna es va subministrar el diumenge 27 de desembre de 2020.\nTanmateix, l’aparició d’aquest fàrmac comporta nombrosos dubtes legals, alguns relacionats amb la vacuna i la protecció de dades: estem obligats a vacunar-nos?, poden acomiadar-nos si decidim no vacunar-nos?, poden utilitzar aquesta dada com a criteri per a l’accés a esdeveniments privats? Són algunes de les qüestions plantejades més freqüents, però no les úniques; a continuació, donarem resposta a les més habituals.\nNo, como succeeix amb la resta de vacunes a Espanya, és voluntària i no obligatòria. Tot i així, existeixen eines per obligar a la vacunació, com és el cas de la Llei Orgànica 3/1986, de 14 d’abril, de Mesures Especials en Matèria de Salut Pública. Aquest precepte legal habilita a l’autoritat sanitària per a què, “en cas de malalties transmissibles, realitzi les accions preventives i de control oportunes per al control dels malalts, de les persones que estiguin o hagin estat en contacte amb les mateixes i del medi ambient immediat, així com les que es considerin necessàries en cas de risc de caràcter transmissible”.\nQui té dret a decidir sobre si una persona es vacuna o no?\nCom hem dit anteriorment, la vacuna és voluntària. El problema apareix quan ens trobem amb persones que no tenen la capacitat suficient per a decidir per sí mateixes si volen o no vacunar-se. En els supòsits en què els familiars es neguin, es seguiran uns paràmetres semblants als que s’apliquen quan la negativa a rebre un tractament ve per una creença o religió.\nActualment la fiscalia sevillana investiga un cas on una família ha decidit no vacunar a un ancià. En aquest supòsit acabarà sent el jutge qui decideixi si se li aplicarà o no la dosi. El fiscal ha insistit en què: “Sempre i quan la persona estigui en el seu sa judici podrà escollir si posar-se o no la vacuna”.\nQuedarà registrat si decidim no posar-nos la vacuna?\nLes comunitats hauran de comunicar diàriament a Sanitat les dades dels vacunats, així com notificar quins han rebutjat la injecció del fàrmac i perquè (per exemple, si s’ha rebutjat per no voler vacunar-se encara o si està contraindicada, o simplement, no vol). Aquesta informació es mantindrà fins, almenys, la finalització de la situació de crisis sanitària. El document estableix que seran les conselleries de Sanitat de les comunitats i els centres de vacunació de sanitat els encarregats de recollir les dades de tots els punts que administrin la vacuna i de remetre les mateixes al Ministeri de Sanitat a través de la plataforma informàtica establerta.\nEl responsable del tractament d’això serà el Ministeri. La finalitat del tractament de les dades és l’anàlisi a efectes estadístics i de georeferenciació i “addicionalment, l’acreditació de l’acte de vacunació mitjançant l’emissió del corresponent certificat, prèvia sol·licitud expressa i inequívoca de l’interessat o el seu representant legal“.\nPer això, indica el document, les dades d’identificació de les persones vacunades es custodiaran separats de la resta, “amb mesures de seguretat específiques i adequades”, conforme a l’Esquema Nacional de Seguretat.\nQuan comenci la vacunació, les comunitats hauran d’informar als ciutadans d’aquestes finalitats del tractament de les dades i en particular, sobre els termes de la cessió de les mateixes al Ministeri. I Sanitat posarà les dades, els indicadors i representació geogràfica resultants d’aquest sistema a disposició de les comunitats.\nÉs un registre anònim, que seguirà, en principi, les directrius del que estableix la llei de protecció de dades i no es farà públic, però serà compartit amb la Unió Europea. La finalitat d’aquest registre és conèixer els motius que duen a la població a no voler vacunar-se.\nI si ens vacunem, es cediran les dades mèdiques dels vacunats a tercers?\nÉs una qüestió controvertida, doncs, tal i com ha passat a Israel, molts israelians han començat a témer per la seguretat de les seves dades mèdiques confidencials doncs Netanyahu ha inclòs en el contracte amb Pfizer que cedirà les dades sanitàries dels vacunats a canvi de donar preferència a Israel en el subministrament de la vacunació, quedant aquestes dades en mans de la farmacèutica. La finalitat d’aquest cessió seria “determinar amb quin percentatge de vacunació s’assoleix la immunitat de grup”. Les autoritats israelianes han volgut dissipar la preocupació de la població sobre la cessió dels seus historials mèdics i de la seva privacitat en el fet de què “només es facilitarà informació personal de manera desagregada i sense identificar, a efectes estadístics, i que, en cas de què es reveli accidentalment la identitat d’un pacient, Pfizer ha de tractar-la de manera confidencial i retornar-la al sistema de salut”. També obliga a la farmacèutica a “abstenir-se d’obtenir informació sobre els pacients entre les dades que rep”.\nS’hauria de veure el contracte signat entre les farmacèutiques i la UE per a veure si les vacunes s’han pagat amb alguna cosa més que diners, és a dir, amb informació mèdica de la població que ha rebut la vacuna, i si és així, amb quines garanties.\nEs crearà un “Passaport de vacunació” per a viatjar per Europa?\nÉs un altre dels dilemes que divideix als països de la UE: els països més dependents del turisme (com Espanya o Itàlia) el defensen, els que no (com França o Romania), el consideren discriminatori, ja que en la majoria dels estats la vacunació no és obligatòria i a més fa relativament poc que acaba de començar.\nMés enllà de les fronteres europees, l’OMS, de moment, s’oposa als passaports de vacunats contra la Covid-19 per a poder viatjar, doncs encara és aviat per a verificar l’efectivitat de les vacunes per a reduir la transmissió del virus. S’ha de tenir en compte, a més, que no tots tenen la mateixa disponibilitat a aquestes vacunes.\nI, en l’àmbit de l’empresa, ens podrien acomiadar si no ens vacunem?\nÉs comú entre molta part de la població desconfiar de les primeres vacunes, ja que hi ha enquestes en les que es determina que es prefereix esperar un temps prudencial a què es consolidin els resultats de les vacunes i inclús, no vacunar-se.\nI, què diu la llei al respecte? Per una part, a Espanya, la vacunació en l’àmbit laboral es regula a l’art. 8.3 del RD 664/1997, sobre la protecció dels treballadors contra els riscos relacionats amb l’exposició a agents biològics: “quan existeixi risc per exposició a agents biològics per als que hi hagi vacunes eficaces, aquestes hauran de posar-se a disposició dels treballadors, informant-los dels avantatges i inconvenients de la vacunació.”. El problema radica en què aquest reglament s’aplica a determinats col·lectius del sector biosanitari, com metges, infermers i tècnics de laboratori, i sempre amb caràcter voluntari, és a dir, en aquests casos, l’empresa té el deure d’oferir el tractament, però és l’empleat qui decideix si es sotmet a ell o no. Encara que si no es vacuna i pot haver risc per a terceres persones, poden aplicar-se-li mesures disciplinàries, això sí, sempre proporcionals al dany que podria ocasionar.\nA part d’aquesta normativa, a Espanya prima el dret de l’individu sobre el seu propi cos front al col·lectiu i la protecció de la salut dels altres (i la Llei d’autonomia del pacient, a més, regula el dret a negar-se a un tractament mèdic que no sigui desitjable), i no hi ha cap altra norma que obligui a la vacunació ni n’hi ha cap en l’horitzó per part del legislador. En aquest sentit, si es produís l’acomiadament disciplinari d’un treballador per la seva negativa a vacunar-se, amb tota probabilitat, el jutge acabaria declarant-lo com a improcedent, al no existir una base legal per a justificar l’extinció del contracte.\nLlavors, no existeix “res” que ens obligui a vacunar-nos?\nLa situació seria diferent si, des del Ministeri de Sanitat, es publiqués una norma que constrenyés a administrar la vacuna a tota la societat o a determinats treballadors, en base a la Llei Orgànica de Mesures Especials de Salut Pública, al·legant motius d’urgència i necessitat. Davant aquest escenari, els treballadors no podrien negar-se a ser vacunats, prevalent llavors l’interès col·lectiu sobre l’individual.\nPer altra banda, ens trobem amb una sentència del tribunal Superior de Justícia (STSJ Andalusia 2393/2013, de 22 de juliol) on els jutges van confirmar la vacunació forçosa d’uns nens granadins no vacunats contra el xarampió, afirmada en primera instància, basant-se en la LO de Mesures Especials en Matèria de Salut Pública i en la Constitució que, en el seu article 43.2, reconeix la facultat de les autoritats per immunitzar de manera forçosa a la població en casos excepcionals, en cas de què la gent no ho faci voluntàriament. Aquesta sentència es basava en que “la convivència en un Estat social i democràtic de Dret suposa, no tan sols el respecte dels drets fonamentals a títol individual, sinó també que el seu exercici no menys càpiga el dret de la resta de la societat que es regeix per unes pautes de conducta que persegueixen l’interès general”.\nDegut al buit legal existent, es poden generar molts conflictes en el si de les empreses així com dilemes tant morals, jurídics i ètics en la població. Ja tenim base jurisprudencial per a què, de manera molt restringida, amb l’adient suport legal i sempre valorant la possible col·lisió de drets que pogués existir, els jutges puguin aplicar el precedent dels nens granadins. L’altra solució seria que el Gobierno reguli l’obligatorietat de la vacunació per a salvaguardar tant la salut pública com l’activitat econòmica de les empreses. En un context de risc general, en aquesta ponderació de drets, en determinades circumstàncies pesaria més el dret a la protecció, a la salut, a la integritat i a la vida que al dret individual.\nEn paraules del magistrat Joaquim Bosch, en una entrevista al diario.es deia que “encara que la llei actual empara possibles mesures de vacunació obligatòria, seria aconsellable una regulació legal específica si s’optés per aquesta solució de vacunació obligatòria contra la COVID per a poder imposar-la sense que això generi problemes jurídics i per evitar tot tipus de dubtes, perquè la llei és molt àmplia i no es diu res de vacunes”.\nA tot això s’afegeix que el Gobierno es mostra molt segur afirmant que a l’estiu quasi el 70 % de la població espanyola estarà vacunada, tanmateix, amb les darreres notícies que estan comunicant els mitjans i la falta de subministres als que cada vegada més les comunitats autònomes es van enfrontant sembla que aquest objectiu no serà fàcil de complir…\nUs seguirem informant sobre aquest assumpte, i si necessiteu més informació, no dubteu en contactar amb nosaltres, estem a la vostra disposició!\nCategories RGPD Etiquetes coronavirus, covid19, vacunació Navegació per les entrades


Paul Ehrlich - Viquipèdia, l'enciclopèdia lliure\n14 març 1854\n20 agost 1915 (61 anys)\nKarl Weigert i Robert Koch\nImmunologia, bacteriologia, química i quimioteràpia\nbiòleg, professor d'universitat, químic, metge, immunòleg, inventor, farmacòleg\nAugust von Wassermann i Georgij Norbertovič Gabritschewssky (en)\n(1911) Medalla Liebig\n(1908) Premi Nobel de Medicina o Fisiologia\n(1900) Croonian Lecture\nVa néixer el 14 de març de 1854 a la ciutat de Strehlen, situada en aquells moments a la Silèsia alemanya però que avui dia rep el nom de Strzelin i està situat al voivodat polonès de la Baixa Silèsia. Va estudiar medicina a la Universitat de Breslau (avui en dia anomenada Wrocław) on va ser alumne de Robert Koch. Més tard en la d'Estrasburg, Friburg de Brisgòvia i Leipzig, on es doctorà el 1878 amb una tesi sobre la teoria i pràctica de la tinció histològica. El 14 d'agost de 1883 es va casar amb Hedwig Pinkus a la sinagoga de Neustadt (avui en dia anomenada Prudnik). Va començar a treballar d'ajudant a la clínica de la Universitat de Berlín, on fou nomenat professor auxiliar l'any 1889 i va esdevenir l'any següent catedràtic de medicina interna. Posteriorment va treballar a les universitats de Humboldt (1891) i Frankfurt (1899). En 1917 va esdevindre professor a la Universitat de Göttingen.\nVa morir el 20 d'agost de 1915 a la seva residència d'Hamburg a conseqüència d'un accident vascular cerebral.\nTomba d'Ehrlich al cementiri jueu de Rat-Beil-Straße a Frankfurt am Main\nEn esdevenir director de l'Hospital de la Caritat, situat a Berlín, va impulsar el camp de l'hematologia, desenvolupant mètodes per a la detecció i diferenciació de diverses malalties de la sang.\nEl 1896 va ser nomenat director del Real Institut Prussià d'Investigacions i Assajos de Sèrums, on va desenvolupar diversos mètodes de tinció dels teixits amb anilina per estudiar les reaccions microquímiques de les toxines. Una de les seves innovacions va consistir en l'ús de diferents tints (blau de metilè i indofenol) com a tints selectius per a diferents tipus de cèl·lules. Ehrlich fou el primer a investigar les vies del sistema nerviós, injectant blau de metilè en venes de conills vius, obtenint resultats experimentals extraordinaris al tractar amb un derivat azoic a animals que sofrien la malaltia del somni. El 1904 va guarir un ratolí infectat de tripanosomiasi, injectant-li en el flux sanguini el colorant conegut com a vermell de trípan.\nLa seva principal contribució a la medicina va ser la teoria de la immunitat de cadena lateral, que establia la base química per a l'especificitat de la resposta immunològica i que explica com els receptors de la part externa de les cèl·lules es combinen amb toxines per a produir cossos immunes capaços de combatre la malaltia. La seva teoria fou que les cèl·lules tenen en la seva superfície molècules receptores específiques (cadenes laterals) que només s'uneixen a determinats grups químics de les molècules de toxina; si les cèl·lules sobreviuen a aquesta unió es produeix un excedent de cadenes laterals, algunes de les quals són alliberades a la sang en forma d'antitoxines circulants, i que avui dia anomenem anticossos.\nTambé va fer importants aportacions en el camp de la quimioteràpia, que inclouen el descobriment l'any 1901 del salvasan o arsfenamina, una preparació d'arsènic orgànic utilitzada en el tractament de la sífilis i la febre, i el neosalvarsan o neoarsfenamina. Ehrlich anomenà "bales màgiques" a aquests preparats, ja que eren els primers compostos sintetitzats que s'usaven en la curació de les malalties infeccioses causades per protozous i altres animals unicel·lulars.\nL'any 1908 fou guardonat amb el Premi Nobel de Medicina o Fisiologia, que compartí amb Ilià Mètxnikov, pels seus estudis sobre el sistema immunològic.\nEn honor seu s'anomenà el cràter Ehrlich sobre la superfície de la Lluna així com l'asteroide (65708) Ehrlich descobert el 4 de setembre de 1992 pels astrònoms Freimut Börngen i Lutz D. Schmadel.\n«Paul Ehrlich» (en anglès). NobelPrize.org. Nobel Media AB.\nObtingut de «https://ca.wikipedia.org/w/index.php?title=Paul_Ehrlich&oldid=28883304»\nDarrera modificació: 19 des 2021 a les 12:43


La PAH retira simbòlicament la ILP sobre la dació en pagament per desmarcar-se del PP | betevé\nRedacció | dijous, 18 d'abril del 2013, a les 14.20\nNo s’ha debatut al Congrés ni tampoc s’han recollit la majoria de les propostes de la ILP per la dació en pagament que ha impulsat la Plataforma d’Afectats per la Hipoteca, com ara la paralització dels desnonaments, la dació amb caràcter retroactiu o el lloguer social. És per això que les entitats promotores de la iniciativa legislativa popular han decidit retirar-la i denunciar “la voluntat del Partit Popular d’aprofitar la tramitació parlamentària de la ILP per desvirtuar les propostes d’aquesta iniciativa ciutadana”.\nEn el text, penjat al web de la Plataforma, es queixen que la proposta de llei del PP és “una burla als interessos de les persones afectades per processos d’execució hipotecària i a la societat en conjunt” i denuncien que el dret a un habitatge digne “queda supeditat els interessos de les entitats financeres”.\nLes entitats impulsores creuen que tot i l’admissió a tràmit parlamentari de la iniciativa per part del PP, el govern n’elimina “qualsevol rastre de la ILP per la dació en pagament” i desconeix el “suport massiu a la proposta”. Amb el seu projecte de llei, adverteixen, “el PP no resol el problema social del deute hipotecari (…) i milers de ciutadans continuaran perdent l’habitatge i estant endeutats amb les entitats financeres”. La PAH considera que la proposta de llei dels populars “perpetua la injustícia de la legislació hipotecària espanyola” i ignora la possibilitat de la dació en pagament. Amb tot, han decidit retirar-la, diuen “per posar en evidència que el projecte de llei del PP suposa el rebuig a la ILP que es va presentar al Congrés”.\nEl Congrés recorda a la PAH que no pot retirar la ILP\nFonts parlamentàries han explicat que els promotors de la dació en pagament no podran retirar la seva iniciativa, tal com desitgen, ja que la normativa no permet cancel·lar una proposta legislativa que ja ha estat admesa a tràmit. Des de la cambra baixa recorden que tant la ILP com qualsevol altra iniciativa legislativa “pertany” al Parlament un cop ha estat admesa la seva tramitació.\n— Congrés dels Diputats — crisi econòmica — Plataforma d'Afectats per la Hipoteca (PAH) — PP\nBarcelona concentra el 30% d’empreses exportadores de tot l’Estat


Clack dinamitzarà la programació cultural del Bar del Cafè Nou · CLACK\nLa Fundació Maresme i Clack formen part des de fa anys de l'ecosistema de l'economia social i solidària de la ciutat de Mataró. Des d'una perspectiva no lucrativa, les dues entitats combinen activitat econòmica amb un compromís ferm amb l'acció social, la cultura de servei públic i la creació de riquesa i llocs de treball. Ambdues entitats plantegen una model de governança compartida; La Fundació Maresme serà la responsable d'explotar el bar-restaurant d'aquest equipament municipal i Clack coordinarà i executarà tota l'activitat de promoció cultural del Bar del Cafè Nou.\nEl Bar del Cafè Nou treballarà per un model comunitari amb la persona al centre. La concessió permetrà fomentar la inclusió laboral de persones amb discapacitat intel·lectual i especials dificultats d'inserció laboral, ja que el procediment de contractació reserva que un 40% de la plantilla formi part d'aquests grups. A més, apostarà per una gestió cultural comunitària i complementària a les grans activitats que es facin a la resta de l'edifici. La programació es donarà a conèixer en els pròxims mesos i barrejarà música i arts escèniques vinculades al territori, i tindrà vocació de promoure, incentivar, dissenyar i programar projectes culturals i artístics. Una activitat que estarà coordinada amb l'espai de restauració.\nL'edifici del Cafè Nou\nAquest projecte pretén ser un Cafè Nou per als nous temps, però neix estretament compromès amb el llarg viatge del cooperativisme local. L'edifici del Cafè Nou, construït l'any 1935 i catalogat com a Bé Cultural d'Interès Local, originàriament era propietat de la Unió de Cooperadors i durant el temps que va estar obert al públic, va esdevenir un pol social i comunitari de la ciutat, reunint bona part de la producció cultural de Mataró. És per això que el projecte se sent hereu d'un imaginari històric d'autogestió, vocació social, treball en comú i solidaritat.\nAixí mateix, el Bar del Cafè Nou habita en un equipament que reobrirà per esdevenir un nucli turístic-cultural-social de la ciutat de Mataró, i acollirà a més a més un teatre i l'oficina de turisme. La seva reobertura permetrà potenciar l'eix de La Riera i disposar d'un potent nucli d'equipaments culturals: La Presó, el Pati del Cafè Nou, el mateix Cafè Nou, la Sala Cabanyes, el Teatre Monumental, l'Aula de Teatre i l'Ateneu de la Fundació Iluro.\nDes de Fundació Maresme i Clack volem crear riquesa per a la ciutat. Una riquesa que té gust de cafè popular, que creu en la cultura com a motor ciutadà i que reivindica que ningú quedi enrere. Una riquesa cooperativa, social i de servei públic. Que crea llocs de treball inclusius, moviment, connexions.\nUn Cafè Nou per als nous temps. Uns temps de treball en comú, de cultura per a tothom i d'aposta per tot allò local. Uns temps que dibuixin la ciutat que imaginem.


Fa deu anys Amador Navarro va penjar les claus de la furgoneta. S’havia convertit al sedentarisme. Ell, el darrer dels hippies rodamons del seu temps, abandonava el nomadisme. L’abandó del nomadisme no va significar en cap cas una retirada ideològica o una reconversió als preceptes del sentit comú domesticat. Amador no ha seguit, com altres membres de la seua classe, una trajectòria parabòlica d’anada i tornada. Tornada, en molts casos, a l’ultramuntanisme més recalcitrant o a un incert eclecticisme impossible que pretén una síntesi interessada dels extrems.\nVa crear la colla dels Dimonis de la Ceba, és membre actiu de l’associació cultural Alacant, deperta! i de la Mesa de Carnestoltes i ara està embarcat en horts urbans ecològics (Terratrèmol), cooperatives de productes naturals (Mercatrèmol) i bancs de temps (Almatroque).\nDescendent de la nissaga dels Navarro, industrials monovers que fundaren la fàbrica Jabón Sol, va recuperar la llengua dels seus avantpassats i va fundar un grup de folk: Nosaltres i la gent, que va debutar l’any 1972 al Jema, com molt diligentment informa Paco Corbí al seu documentadíssim, interessant i divertit: Vas ballar en les Moreres?\nTal i com apunta Paco, els components d’aquest grup, a diferència de la resta, no eren d’origen obrer, sinó “fills o néts d’empresaris o funcionaris de la classe alta o mitjana-alta”. Al final, els pares es van conxavar, van repartir els artistes per diversos internats i l’aventura musical de Nosaltres i la gent se’n va anar a pastar fang. Però, malgrat els contratemps, Amador hi perseverà.\nEs féu nòmada i així va vore passar les estacions des de la seua furgoneta. I de les estacions, cap altra com l’estiu. L’estiu és l’estació d’aquest llibre. L’estació solar en què brunzeixen les abelles, salmodien les xitxarres, rauquen les granotes, dansen els donyets, s’amaguen els gripaus i saltironegen els familiars al clar de lluna.\nSí, el llibre d’Amador és un llibre solar que rememora, des de dalt de la Sénia del parc d’atraccions, els personatges que passaven per la seua paradeta d’artesania instal·lada a la vora de qualsevol revetla pobletana en un o altre llogarret perdut de l’Espanya feréstega.\nLa paradeta d’Amador era el parallamps que atreia la persona humana necessitada d’algú que escoltara per primera vegada el relat mastegat i tornat a mastegat a la barra del baret de la plaça Major mentre els parroquians el senten com una pluja insistent que primer va despertar la curiositat, després l’admiració, més avant l’enuig i ja, per fi, la indiferència.\nPels catúfols de la sénia pugen i baixen també d’altres nòmades, companys d’aventura, extraviats com ell pels camins polsosos, les carreteres enclotades o les pistes encimbellades que duen a les festes majors de pobles remotíssims de la serra de Terol, les asprositats de la Manxa o les planes esteses, melangioses i aterrades de la Franja. Follets posseïts per una quimera que es retroben a les fondes, les replacetes, els vorals, els tancats: Esplà, Natalio, Los Batzer, Mustafà, José i Agustín, els maletillas, el Rotos…\nLa Sénia. La sénia d’Amador és Tot: roda del temps, roda de la fortuna, roda-de-la-fugoneta-d’Amador, roda que roda el molí de les oracions tibetà que recita el seu mantra circular, cilíndric, roda el disc de la màquina que m’escriu aquest post, roda el petit mandala còsmic que sóc jo i tota la resta, la munió d’estels en el firmament i la taula on escric i la cadira on sec i jo que girem com tot: sínia, roda i mandala.\nFa deu anys Amador Navarro va penjar les claus de la furgoneta. S’havia convertit al sedentarisme…\nMés textos d’Amador Navarro al web de Tortuga (Grupo Antimilitarista)\nUn epítom de la vida i obra d’Amador Navarro a 20 minutos.es\nAmador Navarro a Autors i Personatges de Monòver


Els Socialistes d’Andratx desmenteixen les acusacions del regidor de C’s en qüestionar la transparència de l’equip de govern – SocialistesdMca\nEls Socialistes d’Andratx desmenteixen les acusacions del regidor de C’s en qüestionar la transparència de l’equip de govern\nL’Agrupació Socialista d’Andratx ha defensat que tots els grups municipals tenen accés als documents del Registre d’entrada i sortida\nEls Socialistes d’Andratx han desmentit les greus acusacions del regidor del grup municipal de Ciutadans al acusar el batle de l’Ajuntament d’Andratx, Toni Mir, de ‘limitar l’accés de l’oposició a la informació del Registre Central del consistori’. Unes declaracions que els socialistes d’Andratx han rebutjat rotundament.\nD’aquesta manera, des de l’Agrupació Socialista d’Andratx han defensat que tots els grups municipals que formen part de l’Ajuntament d’Andratx tenen accés al Registre d’entrada i sortida i que, per tant, les acusacions del regidor de Ciutadans sobre la transparència de l’equip de govern són falses.\nCal recordar que, el passat 14 de febrer l’Ajuntament d’Andratx van canviar el procés d’accés als documents del Registre per complir amb l’article 5.1.c) del Reglament de la Unió Europea 2016/679 i amb l’article 83.5 del Reglament General de Protecció de Dades, així com amb l’Agència Espanyola de Protecció de Dades.\nEls socialistes han explicat que els documents que es troben al registre poden contenir dades personals protegides per la llei com poden ser peticions, formularis, oficis, baixes mèdiques i altres informacions de caràcter personal. No obstant això, han detallat que tots els grups continuen tenint accés a tots els documents del Registre presentant una sol·licitud prèvia i detallada dels documents.\nEls Socialistes d’Andratx mostren la seva solidaritat amb el poble d’Ucraïna\nEsther Sosa 18/02/2022\nAnterior\tEls Socialistes de Montuïri agraeixen a la Conselleria d’Educació les millores educatives i la inversió que ha fet al municipi\nPròxim\tLa nueva Comisión Ejecutiva del PSOE Palma, encabezada por Jose Hila, elegida con el 97% de los votos


Les noves startups difuminen la barrera entre el món offline i online oferint serveis que digitalitzen les tasques quotidianes del dia a dia\nper Aida Corón Barcelona. 31 de gener de 2018 05:30\nLa tecnologia ha fet que la diferenciació entre el món físic i digital sigui difosa\nTrencar la barrera entre el món analògic i el digital. Aquest és l’objectiu de gran part de les companyies que han nascut en els últims anys. Algunes ja no poden ni ser anomenades startups pel ràpid creixement que han tingut; d’altres, tot i que a un pas més lent, van avançant en sectors com el mèdic, on algun dia un robot serà capaç d’analitzar els símptomes i donar un diagnòstic.\nPrecisament aquest és el cas de Mediktor, l’empresa que ha creat una tecnologia basada en la intel·ligència artificial per avaluar els pacients de manera online i donar consells sobre què ha de fer. “Aquest últim pas sempre serà el més intel·ligent que una persona podrà donar, el més còmode, segur i eficient per al sistema sanitari”, assenyala el director global business development & partner, Josep Carbó, a les III Jornades CTecno. I, a més a més, és tot gratuït, només és de pagament el servei final de xat amb un facultatiu.\nSi no és senzill, no és útil\nLa seva premissa és que “tot ha de ser senzill, més enllà de si és digital o no”. “A Ikea no li ha calgut cap disrupció, ho ha fet amb un servei senzill com és la venda de mobles. Potser ara necessitarà ser més digital per continuar, però necessitarà ser digital i senzill”, afegeix. Un model que volen traslladar a l’àmbit sanitari, on tot mal que pateix un pacient suposa una llarga espera des que es demana visita fins que l’ha atès l’últim metge i ha analitzat les proves pertinents. “A Mediktor et diem directament quina prova t’has de fer per estalviar-te l’espera i, segons la legislació del país, et podem prescriure medicació”, conclou Carbó.\nCarbó: “Volem que els metges deixin de perdre el temps escoltant registrant símptomes al sistema per dedicar-lo al tracte humà”\nPer descomptat, és un sector sensible als canvis. Tant per les reticències que pot generar entre els professional, com per les dades que implica que l’app recapti sobre els usuaris. D’una banda, Carbó remarca que en cap moment la startup vol substituir el metge: “Volem que deixin de perdre el 70% del seu temps escoltant símptomes i registrant-los al sistema per dedicar temps al tracte humà o entrenar màquines, que és part del futur”.\nPel que fa a les dades, el director global business development & partner apunta que es nodreixen d’informació científica i mèdica, i de la intuïció dels professionals: “Mediktor ha vist un milió i mig de casos al món i amb el temps ha adquirit aquesta intuïció gràcies a la intel·ligència artificial”. El gènere, l’edat, els hàbits de vida, el clima, patologies prèvies... tot intervé i l’app ho reclama per fer una anàlisi acurada. Sempre, però, guardant-se la informació perquè només estigui a l’abast de l’usuari i de professionals.\nLes compres, al mòbil\n500 markets és una altra de les startups que ha posat el seu granet de sorra amb la digitalització dels anuncis classificats. En Marc Borell és el seu fundador i va decidir llançar-se a aquest segment per aportar una novetat que ningú tenia: “Apostar pels verticals secundaris d’ocasió segmentats i que creen comunitat”. La mobilitat, l’habitatge i la feina són tres grans grups, però darrere d’ells el CEO afirma que hi ha petits segments que potencials. “Ara, per exemple, liderem les categories de ciclisme amb bike o la d’infantil i bebè amb la venda de cotxets i habitacions de segona mà”, concreta.\nRoca: “A Deliberry un 41% de les vendes són frescos quan a la resta d’ecommerces és el 10%”\nTambé tenen posats els ulls sobre el luxe, on Borrell especifica que hi ha un tiquet alt i poca recurrència que els permet incrementar els ingressos davant la compra més recorrent, però amb imports més baixos en categories més massives. “Abans de fer el pas, testem per saber si funciona”, comenta, “el que tenim clar és que sempre han de ser verticals amb entitat suficient per liderar mercats a escala europea; si no ho són, no entrem”.\nSense allunyar-nos de l’espai comercial, però fent el salt a un altre àmbit, trobem el cas de Deliberry. Apleguen 28 botigues en una de sola, però online, el que els permet tenir el triple de referències que les grans superfícies. I tot això, gràcies a la tirada que té l’ecommerce, que a l’Estat espanyol ja comença a convèncer els compradors fins i tot en el segment dels frescos. “Una de cada quatre persones ja ha fet alguna compra de peix, carn o verdures al món online i a Deliberry un 41% de les vendes són frescos quan a la resta d’ecommerces és el 10%”, especifica el CMO de Deliberry, Víctor Roca.\nImatge del debat a les III Jornades CTecno | Cedida\nHan superat ja les 500 comandes diàries i entre els seus usuaris hi ha majoritàriament dones i de totes les edats, fins i tot jubilats, els qui Roca explica que “valoren la comoditat del servei”. Però no ofereixen únicament un servei útil per al comprador, també per a les botigues: “Recaptem dades com el nombre de mangos que es demanden a partir de les 18 h a Casa Ametller, per exemple. Això, a ells, també els va bé saber-ho”.\nSabent que la seva principal premissa és donar rapidesa, comoditat i senzillesa, tota petita actualització del web o del servei es fa amb cura. El CMO recorda com, temps enrere, cada passa endavant es feia a poc a poc, reflexionant sobre la innovació que podia suposar i trobant-se al final, amb què havien sigut massa lents i s’havien quedat obsolets pel camí. “Ara no treballem amb res que no pugui pujar en una setmana. Treballem amb petites coses que es van mesurant i construint coses més grans”, justifica.\nNomés així és com es pot superar la barrera de l’analògic al digital, amb progressos petits i senzills que difuminen la frontera dia a dia.\nEls frescos se sumen al carro virtual\nMediktor obre a Nova York la primera oficina a l'exterior


Fanfic DBM univers del "Futur": Twin Pain - Part 1, Capítol 55 - DBMultiverse\n[ «« ] [ « ] Capítol 55/62 [ » ] [ »» ]\nJustament, en Krilin havia reculat amb precaució. La proximitat dels dos híbrids biònics el posaven dels nervis. Necessitava concentrar-se en la carcassa satànica que tenia blocada a la seva esquena.\nL'A-17 projectà el seu puny en direcció al visatge d'en Son Gohan. Un cop que fou aturat amb brillantor. L'androide retirà aleshores la seva mà per obrir-la plana i formar una bola d'energia que retenia mentre fixava el xaval que serrava les dents amb un aire ple de determinació:\n—Hmm... em fa l'efecte que no et mous...\nVa engrandir l'esfera lluminosa amb sang freda. El jove Guerrer de l'Espai encara no es movia:\n—Molt bé! Vejam si aquest telecomandament de pa sucat amb oli és capaç de resistir a això!\nDe sobte, mentre parlava, va seguir engrandint considerablement l'esfera d'energia que cobrí ràpidament les tres persones joves al mateix temps mentre en Krilin reculava encara amb precipitació per distanciar-se.\nEn Son Gohan va percebre les siluetes del germà i de la germana a través de la cortina d'energia que embolcallava la seva aura reforçada per tal de protegir-se. L'aire esdevingué bullent en una aclucada d'ulls i una gota de suor lliscà per la seva templa. La roba es sobreescalfà sobre la pell del Guerrer de l'Espai, afortunadament capaç d'aguantar tal nivell de temperatura. Ja havia experimentat aquelles condicions en la Sala de l'Esperit del Temps. Havia de ser capaç de suportar-ho perfectament.\nEn Krilin també estava mort de calor. La visió d'aquella bola d'energia empresonant el seu jove amic va accentuar la seva ansietat mentre gesticulava de dolor tot batallant per empènyer cap a l'esquerra el Maserfuse amb la seva mà adolorida.\nPerò la calor era encara més intensa que a la Sala de l'Esperit del Temps del Totpoderós. La silueta del jove combatent començava a encorbar-se. La pressió de l'energia i de la temperatura començaven a esdevenir insostenibles malgrat la seva bombolla de protecció. Per bé que la seva pell resistia força bé, els seus pulmons es negaven a seguir inhalant aquell aire tan tòrrid. En Son Gohan serrà les dents. En Krilin devia estar a punt de pitjar el botó. Abandonar aquell infern significava prendre el risc que els androides l'interrompessin una vegada més.\nEsmaperdut, es va ajupir per intentar resistir una mica més. Va retirar vivament la mà del sòl... ja que aquest cremava encara més! Va alçar els ulls sobre els seus dos botxins. No semblaven gens afectats per l'atmosfera infernal que els envoltava. De què estaven fets?\nKrilin, prem d'una vegada ell maleït botó!!\nDe cop i volta, l'energia que aclaparava en Son Gohan semblà patir una alteració. Una ombra s'esbucà bruscament just abans de sentir-se alleugerat i empès enrere de forma vertical.\nLa sensació d'aire fresc sobresaltà el jove Saiyà mentre els seus pulmons xiulaven de joia quan tornaren a emplenar-se!\nSota d'ell, la semiesfera blanquinosa es dissipà abans de desaparèixer.\nJuntament amb en Son Gohan, l'A-17 i l'A-18 descobriren una altra silueta de cabells daurats. En Vegeta havia recuperat les seves forces i la seva mala lluna:\n—Gamarús! Què esperaves?!\nLa intervenció inesperada d'en Vegeta deixà en Son Gohan sense veu. Va cercar el seu amic amb la vista. Què feia, en Krilin? La tornada del Guerrer de l'Espai ho podia engegar tot en orris una altra vegada!\nJustament, el darrer descendí per situar-se davant per davant amb els dos androides. Les nombroses ferides sagnaven en el seu rostre, atorgant-li un aire més ferotge a la mirada plena d'odi que fitava els dos joves:\n—Vosaltres no sou millors que ell!\nL'A-18 va prendre la paraula amb un somriure burleta:\n—Me n'alegro de veure't dempeus i disposat a lluitar. Hauria estat una llàstima rematar-te en el teu forat.\nEn Vegeta va replicar remugant sordament:\n—Ja veurem si et fas tant la fatxenda quan t'arranqui aquest cap de beneita!\nVa designar en Son Gohan, el qual estava situat per sobre d'ells, amb el dit:\n—No digueu blat fins que no el tingueu al sac i ben lligat!\nL'A-17 estava intrigat:\n—Què t'empatolles?! Sigues més precís!\nEn Vegeta parlà amb un to més calmat:\n—És ben senzill. Vosaltres sou com jo. Adoreu lluitar contra adversaris de la vostra altura, oi?\nAparentment, els dos androides l'esguardaren esperant saber a què es referia. En Vegeta, conscient d'haver captat el seu interès, continuà:\n—Seria realment estúpid matar-lo ara. Jo esperaria que creixés per vèncer-lo quan hagi assolit la cúspide del seu poder.\nEn Krilin va interrompre tot moviment mentre es sorprenia per allò que acabava d'escoltar. Era possible que aquell munt d'egoisme fos capaç de tenir sentiments? No semblava pas un somni. Ho acabava d'escoltar perfectament. En Vegeta, el Príncep cruel i sanguinari dels Guerrers de l'Espai, havia trobat un pretext per allunyar temporalment en Gohan de la set d'assassinat d'aquells dos occidors. Increïble!


Propera exposició i jornada “Ràdio, podcasts i diversitats” – Blog del CRAI Biblioteca d'Informació i Mitjans Audiovisuals\nAmb motiu del Dia Mundial de la Ràdio i l’estrena de la nova Assignatura de Creació Radiofònica a la FIMA, el pròxim divendres 11 de febrer el CRAI BIMA inaugurarà l’exposició Ràdio, podcasts i diversitats, que estarà ubicada a l’entrada de la biblioteca. Ben aviat us donarem més detalls de l’exposició i també us ensenyarem la seva versió virtual.\nA més a més, el mateix divendres 11 de febrer tindrà lloc la Jornada #AmbDiversitat: Ràdio, Podcasts i Diversitats a la Sala d’Actes de la Facultat d’Informació i Mitjans Audiovisuals de 10 a 13h. També es podrà seguir en línia en obert a través del canal de YouTube de la FIMA.\nL’acte s’estructurarà en tres parts. A les 10h tindrem la sessió ‘Noves mirades i perspectives al món de l’àudio’, amb l’Olga Suanya i la Montse Virgili. L’Olga ens presentarà el seu projecte Chelsea Hotel, un podcast que cada setmana recorda una efemèride, una cançó i explica la història que les connecta. Per la seva banda, la Montse Virgili, directora i presentadora de ‘les dones i els dies’ de Catalunya Ràdio, ens explicarà la creació i recorregut del programa, un espai que dóna veu a les dones de diferents àmbits i èpoques.\nA les 11:30h tindrem la sessió ‘The twenties: les veus i mirades del jovent en format podcast’, amb estudiants de la FIMA. El Pol Balada, la Pilar Baradat, el Carles Bellart, la Maria Braña, la Mar Gimenez, la Meri Lancis, l’Albert Muns, la Maria Pérez i el Marc Saaveda ens presentaran els podcasts ‘El Déjà Vu’ i ‘Aquí Pilbert’, dintre del projecte ‘The Twenties’. Es tracta de podcasts creats pel jovent i per al jovent, on es parlen els temes que els preocupen i sobre el que volen debatir.\nPer acabar, a les 12:30h, el Lluís Anglès i l’Èlia Romaní de la biblioteca i la Marga Carnicé del grup GENDIMS ens presentaran l’exposició ‘Ràdio, Podcasts i Diversitats’.\nPàgina principal GENDIMS (Gender Perspective in Information and Media Studies)\nEquip biblioteca, Exposicions, Notícies


11 d’agost de 2011: Aplec de Santa Susanna | Higini Herrero .cat\n11 d’agost de 2011: Aplec de Santa Susanna\tUn any més, quan arriba l’onze d’agost, celebrem l’aplec a l’esglesiola de Santa Susanna de Vilamajor, al veïnat més septentrional del municipi. Un dels indrets més meravellosos i amb millors vistes del Montseny. Tot i ser una època ben calorosa, ens col·locarem sota l’obra dels plataners i gaudir de l’airet de la vall del Tordera. Una trobada amb els amics, un dinar sobre l’herba i, en acabat, una mica de música per ajudar a pair el dinar. Tota una festa de muntanya!🙂\nA les 8 del matí sortida, a peu des de l’Ajuntament de Sant Pere de Vilamajor. Porteu calçat còmode, aigua i ganes de passar-vos-ho bé. El camí està senyalitzat.\nA les 12 del migdia, missa a l’esglesiola de Santa Susanna.\nA les 2 del migdia, dinar popular (pollastre i patates a l’ast, fruita, aigua i cava). Cal recollir un tiquet prèviament a l’Ajuntament de Sant Pere de Vilamajor o als Punts d’Informació del Parc Natural del Montseny de Sant Pere de Vilamajor (La Mongia) o de Sant Esteve de Palautordera, al preu de 5 euros.\nDesprés de dinar, actuació musical a l’aire lliure amb el grup Acampillem (música i ball folk català i occità) i rom cremat.\nRecorda que hi és completament prohibit fer foc.\nEns hi veiem!🙂\n29 Juliol 2011Higini\tAquesta entrada s'ha publicat en Montseny, Vilamajor i etiquetada amb Aplec, Sant Pere de Vilamajor, Santa Susanna de Vilamajor. Afegiu a les adreces d'interès l'enllaç permanent.\nAlgunes pistes del racó 030\tSolució a on es troba el racó número 021 3 thoughts on “11 d’agost de 2011: Aplec de Santa Susanna”\tMadeByMiki ha dit:\t29 Juliol 2011 at 15:09\tAquells dies serè al Montsià (ben lluuuuny), igualment, que tot vagi de conya!!\nRespon\tHigini ha dit:\t29 Juliol 2011 at 15:11\tMoltes gràcies! Que et vagi molt bé per allà baix!!!🙂\nRespon\tComentari via Facebook ha dit:\t6 Agost 2011 at 18:47\tTeresa Galo –> Avui hi he estat i ja han netejat tot el voltant


Heurtel i Séraphin, espectacle i victòria amb França\nEl base i el pivot van exhibir una gran connexió en el triomf francès contra Lituània. Aquest divendres és el torn de Rice, amb Montenegro, i Koponen, amb Finlàndia\nLa selecció francesa va disputar aquest dijous contra Lituània el tercer partit amistós abans de l’Eurobasket amb Heurtel i Séraphin com a jugadors destacats. Els dos nous fitxatges del Barça van exhibir una gran connexió i van protagonitzar una de les jugades del matx, amb assistència del base i esmaixada espectacular del pivot.\nHeurtel va signar un onze de valoració, amb set punts, quatre rebots i tres assistències en 18 minuts, mentre que Séraphin va fer deu punts, dues assistències i dotze de valoració en els mateixos minuts en un matx que va acabar amb clara victòria francesa (98-77).\nEls amistosos de preparació per a l’Eurobasket no s’aturen, i aquest divendres dos blaugranes més tenen un compromís amb la seva selecció. La Montenegro de Rice juga contra Grècia (21 hores), i la Finlàndia de Koponen es veu les cares amb la selecció italiana (20.45 hores).\nQui sí que juga un partit clau és el búlgar Aleksandar Vezenkov. El seu equip disputa demà un nou partit de la fase prèvia de classificació per al Mundial 2019, i si guanya hi tindrà la presència garantida.


Blanes celebra avui un ple extraordinari perquè prengui possessió un nou regidor | Ràdio Palafolls\nHome Comarcal Blanes celebra avui un ple extraordinari perquè prengui possessió un nou regidor\nMarc Ferri , maig 28, 2019\t / 356 0\nTot i que aquest diumenge es van celebrar les eleccions municipals, i amb elles es marca l’inici d’una nova legislatura als ajuntament, al de Blanes els darrers dies de l’actual mandat encara veuran canvis al ple.\nL’Ajuntament ha convocat per a les 7 d’aquest vespre una sessió extraordinària del ple municipal amb un únic punt a l’ordre del dia. Es tracta de la presa de possessió d’un nou regidor del grup municipal de Ciutadans.\nSegons ha informat el consistori blanenc, la Junta Electoral Central va trametre a l’Ajuntament la credencial del regidor poc abans de les eleccions, i d’aquesta manera jurarà un càrrec que ostentarà durant pocs dies, fins a la constitució del nou ple.\nEl nou regidor dels taronges que pren avui possessió del seu càrrec és Roberto Rivas, que entra al ple en susbtitució de Margarita Santo, exregidora que va renunciar al seu càrrec el passat mes de març.\nRivas prendra possessió com a regidor 19 dies abans de la consistució del nou Ajuntament de Blanes, el proper 15 de juny, i en aquell moment deixarà el seu càrrec.


Lloguer d'embarcacions\nNavegar és desconnectar del dia a dia, gaudir de la brisa marina, de les olors del mar, de la soledat en la infinitat de l’ocea... Vols gaudir d’una experiència diferent amb la teva família? Tenim moltes opcions diferents per oferir-te!\nNavegació en catamarà privat per les Illes Balears o la Costa Mediterrània. Una magnifica opció per viatjar en família amb totes les comoditats i màxima exclusivitat, sense pensar en res més que en navegar i gaudir del mar d’una manera íntima.\nEl Departament Premium us recomana aquesta experiència per... Viatjar en família o amb amics escollint l’itinerari que millor us encaixi, participant en les maniobres i familiaritzant-vos amb la navegació.


L'Esperança és simplement optimisme? (4): qui viu en l'esperança no calcula - Blog de CJ\nNavega: Home » 2015 » January » 29 » L’Esperança és simplement optimisme? (4): qui viu en l’esperança no calcula\n29 January 2015 · per Llorenç Puig · a Activisme i moviments socials, Espiritualitat, Societat\nLlorenç Puig. Acabem aquesta sèrie de posts amb unes consideracions sobre com aquesta esperança de la que parlem pot ser impulsora també d’una acció generosa, sense càlculs, sense esperar resultats immediats, gratuïta. I això no és simplement quelcom estètic o una simple conclusió d’una sèrie de raonaments més o menys ben articulats. Això és vida. Això es fa vida.\nEn un lloc ben aïllat del Txad vàrem conèixer i compartir una eucaristia amb uns religiosos espanyols que portaven molts anys allà. Un d’ells, per cert, va morir poc després allà mateix una malaltia sobtada, i està enterrat en aquella terra, sota una petita creu que porta el seu nom. Doncs bé, quan els vàrem preguntar perquè estaven allà, gastant la vida, sense un èxit visible que honorés el sacrifici que feien, ens van respondre: “la Mare de Déu, Maria, no estava al peu de la creu perquè li agradés ni perquè hagués de fer res concret, sinó perquè el seu fill estava allà, a la creu…”. Aquests religiosos estaven allà treballant dur i bé, certament, però sobre tot el que feien és ser-hi, fer costat, acompanyar, sense massa càlculs, sense massa ‘indicadors d’èxit’. Estaven allà perquè allà hi ha germans/es que comparteixen molt vivament la creu de Jesús… i volien fer-los costat i servir en que poguessin. L’eficàcia del que podien fer serà Déu qui la ponderarà.\nI nosaltres, en la nostra vida i el nostre fer de cada dia ens plantegem sovint, segurament, que si no veiem resultats immediats, no val la pena l’esforç, i menys el sacrifici del nostre temps, dels nostres treballs, de la nostra vida.\nEn el primer post dèiem que el Papa Francesc insisteix que ‘és més important el temps que l’espai’, és a dir, iniciar processos que cercar resultats immediats. Doncs bé, ara farem un pas més, perquè hi ha una sèrie de punts (EG 279 i seg.) on planteja la importància del fer sense esperar resultats visibles de cap mena. Planteja una esperança tan forta i arrelada que impulsa a una acció sense esperar res visible d’ella.\nI ho fa de nou amb una perspectiva que es mou en un horitzó d’una alçada mística extraordinària. Però una mística no que ens reclou en el nostre benestar i la nostra ‘pau interior’, sinó que, pel contrari, impulsa a l’acció discernida i a la donació de sí desinteressada i valenta.\nEn efecte, el sant Pare diu que: “Com no sempre veiem aquests brots, ens cal una certesa interior i és la convicció que Déu pot actuar en qualsevol circumstància, també enmig d’aparents fracassos, perquè «portem aquest tresor en recipients de fang» (2Co 4,7)”.\nParla, així, d’una fe que dóna confiança, que permet sembrar confiant que les llavors ja faran el seu camí… I li posa nom, a aquesta experiència: “Aquesta certesa és el que s’anomena «sentit de misteri». És saber amb certesa que el qui s’ofereix i es lliura a Déu per amor segurament serà fecund (cf. Jn 15,5)”.\nI ara entra ja detallar de quina fecunditat està parlant:\n“Aquesta fecunditat és molts cops invisible, inabastable, no pot ser comptabilitzada. Un sap prou que la seva vida donarà fruits, però sense pretendre saber com, ni on, ni quan. Té la seguretat que no es perd cap dels seus treballs realitzats amb amor, no es perd cap de les seves preocupacions sinceres pels altres, no es perd cap acte d’amor a Déu, no es perd cap cansament generós, no es perd cap dolorosa paciència”.\nEn efecte, si en el món físic hi ha una sèrie de ‘principis de conservació’ (conservació de l’energia, conservació de la quantitat de moviment…), en la vida més àmplia sembla que es presenta un nou principi: el “principi de conservació de l’acció amorosa”. Tota acció amorosa que es realitza no es destrueix, sinó que queda per sempre en el nostre món. Ho diu així de bellament, el Papa:\n“Tot això dóna voltes pel món com una força de vida. De vegades ens sembla que la nostra tasca no ha aconseguit cap resultat, però la missió no és un negoci ni un projecte empresarial, no és tampoc una organització humanitària, no és un espectacle per comptar quanta gent va assistir gràcies a la nostra propaganda; és quelcom molt més profund, que escapa a tota mesura. Potser el Senyor pren la nostra entrega per vessar benediccions en un altre lloc del món on nosaltres mai no anirem”.\nCada gota d’amor concretat en servei, així, no es perd, és fecunda sempre, encara que no veiem ni intuïm com ni quan germinarà… I la raó d’aquesta esperança és ben teològica: “L’Esperit Sant obra com vol, quan vol i on vol; nosaltres ens donem però sense pretendre veure resultats cridaners. Només sabem que la nostra donació és necessària”.\nI d’aquesta manera ens trobarem, confiats en les mans del Pare, com diu el salm 131:\n“Em mantinc en pau,\ntinc l’ànima serena;\ncom un infant a la falda de la mare,\ncom un petit infant se sent la meva ànima.\nIsrael, espera en el Senyor,\nara i per tots els segles“.\nEsperar, confiar, en una actitud que ens dóna pau, però que no ens deixa tranquils ni immòbils: “Aprenguem a descansar en la tendresa dels braços del Pare enmig de la donació creativa i generosa. Continuem endavant, donem-ho tot, però deixem que sigui Ell qui faci fecunds els nostres esforços com a Ell li sembli”.\nI finalment veiem com en aquesta proposta es defuig el voluntarisme i es remarca la necessitat de la pregària, de demanar l’Esperit vivificador i impulsor:\n“Per mantenir viu l’ardor missioner cal una decidida confiança en l’Esperit Sant, perquè Ell «ve en ajuda de la nostra debilitat» (Rm 8,26). Però aquesta confiança generosa ha d’alimentar-se i per això necessitem invocar-lo constantment. Ell pot curar tot el que ens debilita en l’interès missioner”.\nEfectivament, cal cuidar el cor, cal invocar insistentment l’Esperit que és qui pot donar-nos el coratge per sembrar un i altre cop, que és qui pot enfortir el nostre esperit missioner incombustible.\nI acabem aquestes reflexions del Papa, que són tan agosarades i que aquí simplement presentem breument, constatant el que ens diu a continuació: que tot això ens pot semblar il·lusori, que ens pot semblar impossible, pot despertar en nosaltres la sensació de vertigen davant quelcom que ens depassa… Però mirem el que diu encara, ben conscient de la magnitud del que està plantejant: “És veritat que aquesta confiança en allò invisible pot produir-nos cert vertigen: és com submergir-se en un mar on no sabem què anem a trobar. Jo mateix ho he experimentat tantes vegades”.\n“Però no hi ha major llibertat que la de deixar-se portar per l’Esperit, renunciar a calcular-ho i controlar-ho tot, i permetre que Ell ens il·lumini, ens guiï, ens orienti, ens impulsi cap a on Ell vulgui. Ell sap bé el que cal en cada època i en cada moment. Això s’anomena ser misteriosament fecunds!”\nQue aquestes consideracions sobre esperança, que com hem insistit aquí estan carregades de profunditat mística, no es quedin en unes reflexions espirituals, sinó el que són: motors pel nostre sentit missioner d’ara i aquí, un sentit missioner valent, persistent, intempestiu, que ens porti més enllà del que els nostres pobres càlculs, o les nostres pors i inseguretats, ens permeten somiar.\nQue aquesta esperança ens porti a somiar amb Déu… i a treballar incansablement i amorosament, com Ell ens ha ensenyat.\nEns atrevim? El nostre món necessita persones que diguin que sí.\nImatge extreta de: SSCC Bilbao\nEtiquetes: acción, Amor, Chad, entrega, esperanza, Espíritu Santo, éxito, Mística, principio de conservación, sentido misionero, servicio\n← Grietas en el muro XXXVII: Rebajas éticas y sostenibles\nL’any que l’ecologia es va convertir (oficialment) en un assumpte catòlic →


La meitat evanescent :: Libelista\nLa Stella i la Desiree, dues bessones idèntiques, decideixen fugir de Mallard, una comunitat negra de Louisiana que, generació rere generació i mitjançant matrimonis mixtos, intenten fer cada vegada més clar el color de la seva pell. Al cap d’uns anys una d’elles viu a Califòrnia fent-se passar per blanca, mentre que l’altra ha tornat a Mallard amb la seva filla, fosca com el carbó. Tot i la distància i les mentides que les separen, les seves vides i les de les seves filles es tornaran a creuar. La meitat evanescent és una exploració lluminosa sobre el pes dels orígens i com repercuteixen en les nostres decisions, desitjos i expectatives. Una novel·la absorbent, provocativa, brillant i propera al voltant de la família i les relacions.


Correcció a tots els idiomes.Aula Emi\nCorrecció i revisió: Un dels pilars més importants de la imatge d’una institució, d’una empresa o d’un particular és la qualitat en l’elaboració dels seus textos. Conscients d’això, Aula traduccions també ofereix un servei de suport i correció lingüístic complet en qualsevol llengua.\nAbans de publicar qualsevol text és recomanable assegurar-se que l’escrit sigui perfecte tant a nivell d’ortografia i gramàtica com estil i lèxic.\nEl nostre servei professional de correcció i revisió li assegurarà que el seu text està impecable aconseguint transmetre el que es desitja convencent als lectors i facilitant la comprensió del text.\nAquest servei sol fer-se servir amb documents o escrits que seràn publicats o presentats tals com pàgines web, folletons informatius o publicitaris…\nRevisió i Correcció ortogràfica, morfosintàctica i semàntica incloent tots els aspectes gramaticals\nRevisió i Correcció estilística i formal, adaptada als registres i tipus de textos corresponents.\nRedacció de tot tipus\nOferim tota mena de serveis, contacta amb nosaltres i demana pressupost totalment gratuït.